钦定古今图书集成/理学汇编/学行典/第238卷 > 杨庭显
## 钦定古今图书集成/理学汇编/学行典/第238卷 > 杨庭显

按《宁波府志》：“杨庭显，字时发，简之父也。少时，尝自视
无过，视人有过。一日，忽自念曰：‘岂人则有过，而吾独
无过乎’？于是自省，见过纷然，乃痛惩力改，刻意为学。
每见过，辄内讼不置，及于梦寐，怨艾深切。自挝既久，
其功益密。尝曰：‘如樵童牧子，有以诲我，亦当敬听之’。
已而旧习日远，新功日著。一夕被盗，翼日谕子孙曰：
‘婢初告有盗，吾心止如此。张灯视笥，告所亡甚少，吾
心止如此。今吾心亦止如此’。”四明士族称躬行有闻
者，以庭显为首。陆九渊尝曰：“志墓非古，而铭多溢辞，
故不苟作。”余铭黄南丰、杨慈溪二君之墓，海内名识
谓无愧辞。